Deg tesleḍt n wungal Aberrani i d-yessuqel M.A.A.Qasi; nufa-d belli tigawt n usuqel seg tutlayt taberranit ɣer tutlayt taqbaylit, ur telli ara d ayen isehlen acku aṭas n wuguren n umawal i d-yettmagar umsuqel deg umecwar n uxeddim-is ɣef talɣa d unamek n uḍris aɣbalu. Tamentilt n waya tettuɣal ɣer usentel-a n tsuqilt imi ulac aṭas n tsuqilin i yettuxedmen deg wannar n tsekla taqbaylit (tamaziɣt). Dɣa, ay agi yusa-d d ugur ur yeǧǧin ara tasuqilt ɣer tutlayt taqbaylit, ad tili s wudem zeddigen deg-i ara yettusexdem kan umawal n teqbaylit iman-is mebla ma yella-d usexleḍ gar wawalen ijenṭaḍen ara d-yekkin ama seg tefransist neɣ seg taɛrabt.